Galko, Ľubomír, poslanec NR SR (2020-02-20):
Vážený pán predsedajúci, vážený pán minister, pani poslankyne, páni poslanci, dovoľte mi vysloviť niekoľko myšlienok k téme, ktorú prerokúvame, a to je zákon, ktorého zámerom je zrušenie vianočného príspevku a zadefinovanie novej dôchodkovej dávky, tzv. 13 dôchodku v skrátenom legislatívnom konaní. Najprv by som sa rád vrátil k úvodu tejto schôdze. My poslanci Demokratickej strany sme hlasovali za otvorenie schôdze, keďže tak robíme pravidelne. Je našou povinnosťou pracovať, aj keď sa nám navrhovateľ alebo obsah nemusia páčiť. Je to základná parlamentná kultúra. Každý, kto naše počínanie vysvetľoval nejakým zlým úmyslom, dokonca pomocou smeráckej mafii, proti ktorej účinne bojujeme, zatvárame ich a posielame ich preč z verejného života, s prepáčením trieska dve na tri. Pretože my smerákov zatvárame, dámy a páni, my s nimi nekolaborujeme. Stačí si spomenúť na Bašternáka, na Kočnera, ktorí sú v base aj vďaka Jozefovi Rajtárovi z Demokratickej strany, alebo tajomníka Bezpečnostnej rady a spojku Úradu vlády s talianskou mafiou Vadalovcov Jasaňa, ktorého som z funkcie vypoklonkoval ja, keď som mu dal otvoriť bezpečnostnú previerku. Alebo na smerácku megakauzu Čistý deň a Natáliu Blahovú, ktorá celú kauzu odhalila a práve vďaka nej bolo viacero ľudí už odsúdených. Práve vďaka Natálii Blahovej mohol byť nakrútený film Sviňa. Ak by nebolo Natálie Blahovej z Demokratickej strany, žiaden film Sviňa by nikdy neexistoval. No a aby sme dnes demaskovali odporné tváre a perfídnu hru, ktorá sa tu rozohrala, aby ľudia v priamom prenose videli tých, čo tu 12 rokov klamali dôchodcov, tak dodám, že smeráci už mali pripravené prelepenie ich bilbordových plôch, ako im zlá opozícia znemožnila otvoriť schôdzu, lebo oni vôbec tie dôchodky dôchodcom nechceli schváliť, dámy a páni. Taká je pravda. Len si starenky a starčekov vzali ako rukojemníkov na svoj politický marketing a zvyšovanie svojich preferencií a na záchranu v týchto parlamentných voľbách. Takýto bol perfídny plán, ktorý sme my poslanci Demokratickej strany týmto nečestným politikom zmarili. No a teraz k meritu veci. Tak ako mi ústa narástli, by som rád adresoval úprimné a jednoznačné posolstvo dvom politikom. Peter Pellegrini a Robert Fico, vy dvaja aj s celou vašou kriminálnou organizáciou, ktorá si hovorí SMER – sociálna demokracia ste najväčšími pokrytcami na Slovensku. Počas 12-ročného vládnutia vašej bandy ste sa stali stvoriteľmi a zároveň nositeľmi neskutočného počtu nehoráznych špinavostí, megakáuz, megalúpeží, megazlodejín a iných megazločinov. Žiaľ, vzhľadom na to, že nám Andrej Danko svojím nezmyselným rokovacím poriadkom oklieštil čas na rozpravu, nemôžem ich tu vymenovať všetky. Ak by som ten čas mal, bola by to zaujímavá rekapitulácia a boli by sme tu ešte ďalšie dva týždne. Boli to totiž stovky až tisícky grázlovín vo vašom podaní. A preto spomeniem len tie najznámejšie a najvypuklejšie. Počas prvej vlády za účasti SMER-u to boli napríklad sociálne podniky, ktoré nepomáhali nezamestnaným, ale pomáhali parazitom blízkym SMER-u pakovať si vrecká. Ukradli ste Slovákom a Slovenkám viac ako 11 miliónov eur. Predaj horúceho vzduchu, známe to svinstvo v réžii Slovenskej národnej strany. V tom istom volebnom období, o ktorom nedávno vyšla nahrávka s nechutnými hercami Trnkom a Počiatkom, kde si robili srandu, že Slota nedal Ficovi sľúbenú polovicu z ukradnutých 70 miliónov eur, ale ho vraj domotal a dal mu menej. Tender na výstavbu diaľnic prostredníctvom PPP, úsek R1 Nitra – Hronský Beňadik, kedy ministerstvo dopravy pri stavbe diaľnice vylúčilo najlacnejšiu ponuku a neskôr ešte cenu navýšilo. Ukradnutých 100 miliónov eur. Tender na záchranky, kedy ministerstvo zdravotníctva pridelilo licencie na záchranky doslova chrapúňskym, netransparentným spôsobom. Ukradlo sa tak 23 miliónov eur. Pre machinácie s pozemkami v prospech firmy člena SMER-u štát a teda občania Slovenska, my všetci sme prišli a boli sme okradnutí zhruba o 17 miliónov eur. Rekonštrukcia Bratislavského hradu smeráckymi firmami, Slovensko doslova krvácalo, ukradnutých 43 miliónov eur. Nehorázny mýtny tender, ukradnutých viac ako 380 miliónov eur. Licencie pre solárne elektrárne boli prerozdelené tak, že zarobili ľudia blízki smeráckej vláde. Škoda a teda ukradnutým Slovákom a Slovenkám viac ako 53 miliónov eur. Ale napríklad aj na tom, že firma spriaznená so SMER-om kupuje od štátu drevo lacnejšie, štát strácal 4 milióny eur ročne. Tunelovanie Vojenskej spravodajskej služby počas prvej Ficovej vlády, majetok za viac ako 2 milióny eur skončil v súkromných smeráckych rukách ich papalášskych nominantov. Dokonca aj taká nehoráznosť sa v tomto volebnom období podarila, akou je to, že ministerstvo pôdohospodárstva uzavrelo zmluvy za 12 miliónov eur na IT systém, ktorý už na ministerstve existoval.  V druhom volebnom období v rokoch 2012 až 2016 ministerstvo obrany kúpilo dve nepotrebné a luxusné lietadlá L-410. Pokútne, potajomky, bez súťaže od sprostredkovateľa sídliaceho kdesi v zubnej ambulancii. Škoda 10 miliónov eur. V roku 2013 váš minister školstva nakúpil predraženú elektroniku pre školstvo za oveľa drahšie ceny ako v normálnom obchode. Škoda viac ako 5 miliónov eur. Kšeftár Kaliňák dokázal nakúpiť nábytok za 9,9 milióna eur tak, že nastavil tendre pod limit a obišiel vlastný zákon. Hore komínom vyletelo neuveriteľných 5,8 milióna eur. Ešte aj pri takej veci, ako je dozor nad stavbou tunela Višňové, ste si napakovali vrecká a nechali ste vyhrať najdrahšiu ponuku. Národná diaľničná spoločnosť vybrala o 4 milióny drahšiu firmu a lacnejšie ponuky vylúčila pre nízku cenu. Predražené cétečko v košickej nemocnici, dokonca ešte drahšie ako to známe piešťanské. Škoda temer 2 milióny eur. Tunelovali ste aj pri tuneli v Žiline, na zváraní ste platili o 30 % viac, ako je cena obvyklá. Ukradnutých 2 a pol milióna eur. Počiatkove palivové karty na mýto. Ukradnutých 100 miliónov eur. Ešte aj na strave pre pacientov v nemocniciach ste nehorázne kradli cez schránkovú firmu v Luxemburgu. Škoda na predraženie stála viac ako 24 miliónov eur. No v tomto treťom volebnom období 2016 to ste išli už na hulváta, desiatky miliónov eur pre advokáta Bžána, miliardový nákup obrnených vozidiel, stámiliónové tunely eurofondov za rôzne nešpecifikované služby, zbytočné IT projekty za desiatky a desiatky miliónov eur. Obrovské podvody na vratkách DPH priamo za asistencie smeráckych nominantov, rôznych goríl a rôznych kočnerovcov. Ukradnuté milióny, desiatky, stámilióny eur. O tieto peniaze ste okradli ľudí na Slovensku počas vašich troch volebných období, počas dvanástich rokov vášho bačovania. Odhad, a to je len odhad, spolu za toto obdobie je to 5 miliárd eur, o ktoré ste okradli všetkých slušných ľudí na Slovensku. Päť miliárd eur, ktoré mohli ísť do škôl, do nemocníc, na cesty a aj na dôchodky. Dámy a páni, áno, tie obrovské peniaze, ak by ste ich neukradli, mohli ísť na dôchodky našim otcom, mamám, starým rodičom. Mohli mať nielen trináste, ale aj štrnáste dôchodky už dávno. A čo je podstatné, mohli mať počas tých rokov vyplácané dôchodky ďaleko vyššie, mohli dostávať už dávno oveľa viac peňazí každý mesiac, ak by ste nespravili počas tých dvanástich rokov zo Slovenska doslova klondajk. A čo sa dnes deje s tými peniazmi? Vaši ministri si za tieto ukradnuté peniaze stavajú miliónové vily alebo si ich rovno kupujú kdesi vo francúzskom Cannes alebo v Amerike na Floride. Zatiaľ čo títo zlodeji sa preháňajú na luxusných jachtách kdesi na mori, naše mami, naši otcovia a naši starí rodičia čakajú o piatej ráno u lekára, aby ich vôbec vyšetril, naše mami a otcovia, naši starí rodičia, čo celý život poctivo pracovali, nemajú na lieky. Títo ľudia, ktorí nám dali život, na sklonku toho svojho, keď by sme ich mali velebiť a mali sme im dopriať slušnú starobu, bojujú často o svoje prežitie. Peter Pellegrini, Robert Fico, smeráci, na vás hovorím. Nehanbíte sa? Počiatek milióny a dôchodca za 12 rokov vašej vlády almužnu pár eur? Hnus. Nechutné, odporné, je mi z vás na zvracanie. Našťastie, idú voľby a ľudia vám to spočítajú. Ešte necelé dva týždne a verím, že vás prejde smiech a možno budete sedieť na úplne inej lavici, kam všetci aj patríte. Jozef Rajtár tam pomohol dostať Kočnera a dostane tam každého zlodeja. Dámy a páni, Demokratická strana vníma naše mamy a otcov a starých rodičov ako najvzácnejších ľudí spoločnosti. Dali nám život, vychovali nás. Je čas im to vrátiť. Demokratická strana je pripravená vrátiť dôstojný život ľuďom na dôchodku. Vieme, že keď prestane rozkrádanie našej krajiny rôznymi gorilami a rôznymi kočnerovcami, bude na Slovensku dostatok prostriedkov nielen na trinásty, ale aj pre štrnásty dôchodok. Áno, dámy a páni, milí občania Slovenska, Demokratická strana vie navrhnúť každému dôchodcovi trinásty, letný, aj štrnásty, zimný, dôchodok. Naše mamy, naši otcovia a starí rodičia si zaslúžia v lete oddych a v zime prostriedky na Vianoce. Spoločnosť je to týmto ľuďom dlžná. Dá sa to. Verte, že sa to dá. Slovensko na to má. Za nastavenia serióznych a realistických podmienok, rešpektujúc možnosti štátneho rozpočtu a za podmienky rázneho zakročenia proti mafii. Toto je pripravená Demokratická strana urobiť. Ak bude Demokratická strana po najbližších voľbách súčasťou vlády, tieto trináste ani štrnáste dôchodky nezruší. Pretože aj tých ukradnutých 5 miliónov, 5 miliárd eur, o ktorých som hovoril, a to je len odhad na dolnej hranici, o koľkých veciach sa ešte nevie, mimo ušetrených peňazí môže byť vyčlenených práve na dôchodky v budúcnosti. A garantujem vám, že ak bude Demokratická strana po týchto voľbách súčasť vlády, tak sa kradnúť nebude, práve naopak, zlodeji budú končiť v base, pretože boj s korupciou a s mafiou je dlhá a náročná vec a sú jej reálne schopní len veľmi odhodlaní ľudia a málokto je to ochotný robiť, je to vec, keď nasadzujete život a nemôžete si byť istý ničím. Ak niekomu ide naozaj o Slovensko, tak je potrebné, aby sa obrátil na najlepších z najlepších, na tých, čo neuhnú, ani keď im ide o život. A dobre vieme, že Jozef Rajtár ani Natália Blahová neuhli a ani neuhnú, kým tu bude čo len jeden kočnerovec alebo jedna gorila. Ak chceme reálnu šancu na kvalitný štát, ak chceme reálne lepšie dôchodky, nemocnice, školy, škôlky, podmienky pre mladé rodiny, v budúcej vláde musia byť, musí byť garancia v podobe ľudí, za ktorými sú činy, a to je Natália Blahová a Jozef Rajtár z Demokratickej strany. Dámy a páni, na záver k tomuto návrhu zákona zopakujem ešte raz. Dvanásť rokov vlády SMER-u, teda vlády goríl a kočnerovcov znížilo úroveň života našich mám, našich otcov a starých rodičov na kritické minimum. Je čas vrátiť im dôstojný život. Takýto život im však nemôže vrátiť mafia vo vedení štátu. Vás, organizovanú kriminálnu organizáciu SMER – SD, je najprv treba poslať do minulosti, riadne vás vyšetriť a potrestať. Dámy a páni, milí seniori, chvalabohu, že si konečne poslanci v tejto krajine všimli, že dôchodcovia sú tá najbezbrannejšia skupina na Slovensku. Lepšie neskoro ako nikdy. Chcem vyzvať z tohto miesta každého, kto sa do tohto parlamentu vráti, aby nezabudol na to, že našim otcom a mamám treba zabezpečiť dôstojnú starobu, aby prvú vec, ktorú bude riešiť, bude tá najslabšia sociálna kategória. A tou sú dôchodcovia. Demokratická strana to robiť bude, bude mať dôstojný život seniorov, dôchodcov vždy ako svoju prioritu. Ďakujem vám za pozornosť. (Potlesk.)